
 «Қазақстан Республикасы Жоғары Сот Кеңесінің жанындағы Сот төрелігі академиясы» республикалық мемлекеттік мекемесі, бұдан әрі «Академия» деп аталатын, Жарғы негізінде әрекет ететін ректор Мусин К.К. атынан, осымен бұдан әрі «Автор» деп аталатын жеке тұлғаларға Академияның «Сот төрелігі академиясының хабаршысы» ғылыми журналында ғылыми мақалаларды жариялау бойынша қызметтер көрсету туралы шартты осы Жария шарт-офертаның (бұдан әрі - Шарт) талаптары негізінде жасасуды ұсынады.

1. Жалпы ережелер

1.1. 	1.1. Осы Шарт Академияның ресми ұсынысы (жария офертасы) болып табылады және журналдың ресми интернет-ресурсында орналастырылған «Сот төрелігі академиясының хабаршысы» ғылыми журналында ғылыми мақалаларды жариялау бойынша жеке тұлғаларға ақылы қызметтер көрсету шарттарын айқындайды. Журналдың ресми интернет-ресурсы: https://vestnik.sta-jsk.kz/index.php/jsk/index. 
	1.2. Осы Шарт Қазақстан Республикасының заңнамасына және  Қазақстан Республикасы Жоғары Сот Кеңесінің хатшысы – аппарат басшысының 2024 жылғы 10 қазандағы № 1-9/43 өкімімен бекітілген Қазақстан Республикасы Жоғары Сот Кеңесі жанындағы Сот төрелігі академиясының тауарларды (жұмыстарды, көрсетілетін қызметтерді) өткізу бойынша ақылы қызмет түрлерін көрсетуі және тауарларды (жұмыстарды, көрсетілетін қызметтерді) өткізуден түскен ақшаны жұмсауы қағидаларына (өзгерістер мен толықтырулар енгізілген) (бұдан әрі – Қағидалар) сәйкес әзірленді.
	1.3. Осы Шарт тиісті ақылы қызметті көрсету шарттарын қамтиды және Академияның осы Шарттың талаптарын қабылдайтын кез келген жеке тұлғамен шарт жасасуға ниетін білдіреді.
1.4. Акцепт, яғни Автордың осы Шарттың талаптарын тиісінше орындауға толық әрі сөзсіз келісімі деп Автордың жиынтығында мынадай әрекеттерді жасауы танылады:
1) журналдың ресми интернет-ресурсында орналасқан Open Journal System ғылыми журналын басқару жүйесінде тіркеуден өтуі және «Иә, мен Жария шарт-офертаның талаптарымен келісемін» деген тармаққа белгі («құсбелгі») қою арқылы осы Шарттың талаптарына келісімін білдіруі;
2) сәтті тіркелгеннен және жеке аккаунт құрылғаннан кейін – журналдың ресми интернет-ресурсында орналасқан Open Journal System ғылыми журналын басқару жүйесінің тиісті функционалы арқылы мақаланы жүктеп, редакцияға жіберуі;
3) редакция мақала жариялау туралы оң шешім қабылдағаннан кейін, осы Шартта белгіленген деректемелер мен төлем жасау тәртібіне сәйкес Автордың таңдалған қызмет құнын толық көлемде төлеуі, осы Шарттың 4.2-тармағының 3) тармақшасын қоспағанда.
Көрсетілген әрекеттердің жиынтығын жасау осы Шартты толық әрі сөзсіз акцепт деп танылады.
1.5. Акцепт жасау арқылы Автор осы Шарттың барлық талаптарымен танысқанын, оларды толық көлемде және ешқандай ескертусіз қабылдайтынын растайды.
1.6. Осы Шарт Автор мен Академияның (бұдан әрі – Тараптар) арасында қол қоюды және мөрмен бекітуді талап етпейді, бұл ретте ол ғылыми мақаланы қарау кезеңінің барлық уақытында өзінің заңды күшін сақтайды және жоймайды.
1.7. Академия осы Шартқа өзгерістер енгізу құқығын өзіне қалдырады. Автор Академияның ресми интернет-ресурсында орналастырылған Шарттың қолданыстағы редакциясымен өз бетінше және тұрақты түрде танысып отыруға міндеттенеді. Енгізілген өзгерістер мен Шарттың жаңа талаптары Академияның интернет-ресурсында жарияланған сәттен бастап күшіне енеді.

2. Шарттың мәні

2.1. Осы Шарттың мәні Академияның ғылыми мақаланы қабылдау, оны лицензиялық жүйелерді пайдалана отырып түпнұсқалығын тексеру, рецензиялауға жіберу және редакция оң шешім қабылдаған жағдайда жариялау жөніндегі қызметтерді көрсетуі болып табылады. Редакция ғылыми мақаланы жариялау туралы оң шешім қабылдағаннан кейін, Автор осы Шарттың 4.2-тармағының 3) тармақшасын қоспағанда, көрсетілген қызметтердің құнының 100% мөлшерінде төлем жасайды. Төлемді алғаннан кейін Академия ғылыми мақаланы жариялауды жүзеге асырады.
2.2. Ғылыми мақаланы ұсыну және оны қарау оны жариялауға сөзсіз негіз болып табылмайды.
2.3. Мақаланы жариялау туралы түпкілікті шешім Академияның редакциялық саясатына сәйкес қабылданады.


3. Тараптардың құқықтары мен міндеттері

3.1. Академия міндеттенеді:
1) ғылыми мақаланы редакцияның қарауына қабылдауға және ұсынылған материалды плагиатты анықтаудың лицензиялық жүйелерін пайдалана отырып, түпнұсқалығына тексеру жүргізуге;
2) мәтіннің түпнұсқалығын тексеруден сәтті өткен нәтижелері бойынша ғылыми мақаланы тиісті салада ғылыми мамандануы бар тәуелсіз сарапшыларға «соқыр» рецензиялауға жіберуге;
3) мақала редакция тарапынан мақұлданған жағдайда, Автор 100% алдын ала төлем жасағаннан кейін оны белгіленген кезектілікке сәйкес жариялауға.

3.2. Академияның құқықтары:
1) Автордан осы Шартта және Академияның ішкі тәртіп қағидаларында көзделген міндеттерді тиісінше орындауды, сондай-ақ этикалық нормаларды сақтауды және Академия қызметкерлері мен ғылыми басылымдар редакциясының мүшелеріне қатысты әдепті әрі құрметпен қарым-қатынас жасауды талап етуге;
2) редакция мақаланы жариялау туралы оң шешім қабылдаған жағдайда, Автордан 100% алдын ала төлем жасалғанын растайтын құжатты ұсынуды талап етуге;
3) редакция мынадай жағдайларда Авторға ғылыми мақаланы ғылыми журналда жариялаудан бас тартуға құқылы:
- ғылыми мақала лицензиялық «Антиплагиат» жүйесін пайдалана отырып айқындалатын белгіленген түпнұсқалықтың шекті деңгейіне сәйкес келмеген жағдайда немесе мәтінде жасанды түрде жасалған контент белгілері анықталған жағдайда;
- осы ғылыми мақалаға берілген теріс рецензияның болуы;
- ғылыми мақаланың редакциялық саясатта белгіленген техникалық талаптарға сәйкес келмеуі;
- Автор рецензенттер ұсынған ескертулер мен ұсынымдарды ескермеген жағдайда;
- ғылыми мақаланы дайындау барысында брокерлердің және/немесе делдалдық ұйымдардың тартылғаны анықталған жағдайда, оның ішінде жалған немесе ойдан шығарылған авторлық жағдайлары.

3.3. Автор міндеттенеді:
1) тиісті ғылыми журналдың қолданыстағы редакциялық саясатымен танысуға және онда белгіленген талаптарды сақтауға;
2) мақаланы қарау және жариялау үшін қажетті дұрыс мәліметтер мен құжаттарды ұсынуға;
3) өз бетінше дайындалған түпнұсқа ғылыми жұмысты ұсынуға;
4) басқа авторлардың материалдарын пайдаланған кезде тиісті библиографиялық сілтемелерді көрсетуге және дәйексөз келтіру талаптарын сақтауға;
5) мақаланы дайындау кезінде бөгде брокерлік және/немесе делдалдық ұйымдардың қызметтеріне жүгінбеуге, сондай-ақ жалған авторлық тәжірибесіне жол бермеуге;
6) плагиатқа, заңсыз иемденуге, зерттеу нәтижелерін қолдан жасауға және бұрмалауға, жалған немесе ойдан шығарылған авторлыққа және академиялық адалдықтың өзге де бұзушылықтарына жол бермеуге;
7) ғылыми журналдың редакциялық саясатында белгіленген ғылыми жарияланым қызметінің этикалық нормалары мен қағидаттарын сақтауға;
8) осы Шартта белгіленген мөлшерде және мерзімдерде қызмет құнын төлеуге, осы Шарттың 4.2-тармағының 3) тармақшасын қоспағанда.

3.4. Автордың құқықтары:
1) ғылыми журналдың редакциясы мен Академия қызметкерлері тарапынан құрметпен, әдепті және кәсіби қарым-қатынас жасалуына;
2) ақпараттық жүйелер мен электрондық байланыс құралдары арқылы мақаланың қаралу барысы және мәртебесі туралы қажетті ақпаратты алуға;
3) мақаланы редакция қарау барысында кез келген уақытта жариялаудан бас тартуға және ғылыми мақаланы кері қайтарып алуға.

4. Қызметтердің құны және төлем жасау тәртібі

4.1. Мақаланы жариялау толық рецензиялау жүргізілгеннен кейін және редакция мақаланы қабылдау туралы оң шешім қабылдаған жағдайда, Журналдың кезекті санының шығарылымы басталғанға дейінгі мерзімде 100% алдын ала төлем жасау шарттарымен жүзеге асырылады.
4.2. «Қазақстан Республикасы Жоғары Сот Кеңесінің жанындағы Сот төрелігі академиясы» РММ «Сот төрелігі академиясының хабаршысы» ғылыми журналында ғылыми мақалаларды жариялау бағасын бекітті:
1) Қазақстан Республикасынан немесе шет елдерден автор немесе авторлар ұжымы ұсынған, оның ішінде Сот төрелігі академиясының профессорлық-оқытушылық құрамымен және/немесе қызметкерлерімен бірлесіп жазған бір ғылыми мақаланы (мемлекеттік немесе орыс тілінде) жариялау бағасы 75 000 (жетпіс бес мың) теңгені құрайды;
2) Сот төрелігі академиясының профессорлық-оқытушылық құрамынан және/немесе қызметкерлерінен немесе білім алушыларынан автор немесе авторлар ұжымы, редакциялық кеңес және/немесе редакциялық алқа мүшелері ұсынған бір ғылыми мақаланы жариялау сондай-ақ Жоғары Сот Кеңесінің мүшелері және Жоғары Сот Кеңесінің Аппаратының қызметкерлерінен автор немесе авторлар ұжымы ұсынған бір ғылыми мақаланы жариялау бағасы 35 000 (отыз бес мың) теңгені құрайды;
3) шет елдердің авторлары немесе авторлар ұжымы ұсынған бір ғылыми мақаланы ағылшын тілінде жариялау; Хирш индексі 8-ден асатын авторлар, сондай-ақ Scopus және/немесе Web of Science-те (жиынтық есеппен) 5-тен астам жеке басылымдары бар авторларға тегін.
4.3. «Сот төрелігі академиясының хабаршысы» ғылыми журналында ғылыми мақалаларды жариялау қызметі үшін төлем Авторға редакцияның мақаланы жариялауға қабылдау туралы оң шешімі жөніндегі ресми хабарламасы келіп түскеннен кейін 3 (үш) жұмыс күні ішінде 100% мөлшерінде жүзеге асырылады. Қызмет үшін төлем Академияның осы Шарттың «Реквизиттер» 8-бөлімінде көрсетілген есеп айырысу шотына ақша қаражатын аудару арқылы жүзеге асырылады.
 4.4. Төлемнің толық сомасы түскеннен кейін мақала журналдың тиісті санында белгіленген кезектілік тәртібімен жарияланады.

5. Тараптардың жауапкершілігі

5.1. Осы Шартта көзделген міндеттемелерді орындамаған немесе оларды тиісінше орындау тәртібін сақтамаған жағдайда, Тараптар Қазақстан Республикасының қолданыстағы заңнамасының талаптарына сәйкес жауапты болады.
5.2. Рецензенттердің/журнал редакциясының ескертулері алынған күннен бастап 30 (отыз) күнтізбелік күн ішінде жауап берілмеген немесе 30 (отыз) күнтізбелік күн ішінде төлем жасалмаған жағдайда, осы Шарт бұзылған болып есептеледі.
5.3. Редакция ғылыми мақаланың мазмұны ғылыми және/немесе жарияланым этикасының нормаларын, академиялық адалдық қағидаттарын бұзған немесе Қазақстан Республикасының заңнамасының талаптарына сәйкес келмейтін мәліметтерді қамтыған жағдайда, мақаланы жариялауға қабылдамауға құқылы.
5.4. Академия ғылыми мақаланың мазмұнына, зерттеу нәтижелерінің дұрыстығына және Автор ұсынған мәліметтердің шынайылығына жауап бермейді.
5.5. Автордың қажетті құжаттарды, материалдарды, түзетулер мен мәліметтерді ұсынбауына немесе уақтылы ұсынбауына, сондай-ақ төлемді уақытында жасамауына байланысты туындаған жариялау мерзімдерінің бұзылуына Академия жауап бермейді.

6. Дауларды шешу тәртібі

6.1. Ғылыми мақаланы қарау барысында туындайтын келіспеушіліктер мен даулар Тараптар арасында өзара келісу арқылы реттеледі.
6.2. Тараптар туындаған мәселелер бойынша өзара келісімге келе алмаған жағдайда, олар Қазақстан Республикасының қолданыстағы заңнамасында белгіленген тәртіппен шешілуге жатады.

7. Шарттың қолданылу мерзімі мен тәртібі
7.1. Осы Шарт акцепт жасалған сәттен бастап жасалған болып есептеледі және күшіне енеді және ғылыми мақаланың ғылыми журналдың ресми сайтында жарияланған сәтіне дейін қолданылады.
7.2. Тараптардың реквизиттері, олардың ұйымдық-құқықтық нысаны өзгерген жағдайда, сондай-ақ өзге де мән-жайлар туындаған кезде осы Шарт өзінің заңды күшін сақтайды.

